**אנטה טוני ז'יז'יץ'** (בקרואטית: **Ante Toni Žižić**; נולד ב-4 בינואר 1997) הוא כדורסלן קרואטי המשחק בעמדת הסנטר בקבוצת וירטוס בולוניה מליגת העל האיטלקית ומהיורוליג. נבחר במקום ה-23 בדראפט ה-NBA בשנת 2016 על ידי קבוצת בוסטון סלטיקס.

קריירה מקצוענית
---------------

### באירופה

ז'יז'יץ' נולד בספליט שבקרואטיה, אחיו הגדול אנדריאה הוא כדורסלן עבר שגם כן שיחק במכבי תל אביב. בעונת 2012/2013 היה חבר בסגל הקבוצה הבוגרת של מועדון ק.ק ספליט, אך כמעט ולא שותף במשחקי הקבוצה. עונה לאחר מכן עבר לריבולה קאשטלה מהליגה השנייה. ב-2014 עבר לק.ק גוריצה עמה שיחק בליגה הקרואטית ורשם ממוצע של 15.7 נקודות ו-8.2 ריבאונדים למשחק. במקביל שיחק עם ציבונה זאגרב בליגה האדריאטית והשיג ממוצע של 7.4 נקודות ב-15.5 דקות למשחק. מאפריל 2015 שיחק עם ציבונה גם בליגה המקומית ורשם ממוצע של 14.2 נקודות ו-7.2 ריבאונדים למשחק. בעונת 2015/2016 שיחק עם ציבונה בכל המסגרות כולל בליגה המקומית, האדריאטית וביורופקאפ. הוא נבחר לשחקן הצעיר של העונה בליגה האדריאטית לאחר שהשיג ממוצע של 13.4 נקודות ו-8 ריבאונדים למשחק (המצטיין בליגה).

ב-2016 נבחר במקום ה-23 בדראפט ה-NBA על ידי בוסטון סלטיקס. הוא נשאר עונה נוספת באירופה וחתם בקבוצת דרושפאקה הטורקית.

### בליגת ה-NBA

ב-1 ביולי 2017 חתם ז'יז'יץ' על חוזה בבוסטון סלטיקס. ב-23 באוגוסט 2017, בטרם שיחק משחק ליגה אחד במדי בוסטון, עבר בטרייד לקליבלנד קאבלירס ביחד עם אייזיאה תומאס וג'יי קראודר, תמורת קיירי אירווינג שעשה את הדרך ההפוכה. בעונתו הראשונה בקליבלנד העפילה הקבוצה לגמר ה-NBA, בפעם הרביעית ברציפות, אולם הובסה על ידי גולדן סטייט ווריורס (0–4). לאורך הפלייאוף שותף ב-14 מתוך 22 משחקי הקבוצה, וקלע 13 נקודות בסך הכול.

### מכבי תל אביב

ב-25 באוגוסט 2020 חתם במכבי תל אביב, בה החל לשחק החל מעונת 21–2020.

ב-9 במאי 2022 במהלך משחק נגד הפועל חיפה בהיכל מנורה מבטחים, נפל בעוצמה לרצפה, נפגע בראשו ואיבד את ההכרה. בבית החולים איכילוב הוא שב להכרה, ועבר סדרת בדיקות CT שיצאו תקינות שבעקבותיהן שוחרר מבית החולים למחרת וחזר לשחק אחרי שבועיים בלבד ב-26 במאי.

### נבחרת קרואטיה

ז'יז'יץ' היה חבר בסגל נבחרת קרואטיה עד גיל 16 שסיימה שישית באליפות אירופה שהתקיימה ב-2013 בקייב. הוא השיג בטורניר 13.9 נקודות ו-12.8 ריבאונדים למשחק והיה מלך הריבאונדים של האליפות. ב-2014 סיים עם הנבחרת עד גיל 18 במקום השלישי באליפות אירופה שהתקיימה בטורקיה, בטורניר השיג 8.2 נקודות ו-7 ריבאונדים בממוצע למשחק. ב-2015 זכה עם קרואטיה במדליית כסף באליפות העולם עד גיל 19. הוא השיג באליפות ממוצע של 13 נקודות ו-7 ריבאונדים למשחק.

תארים
-----

קליבלנד קאבלירס
* אליפויות אזוריות בליגת ה־NBA‏ (2): 2016/2017, 2017/2018

מכבי תל אביב
* אליפויות (1): 2020/2021
* גביע המדינה (1): 2020/2021
* גביע ווינר (2): 2020/2021, 2021/2022

סטטיסטיקות הקריירה
------------------

### ביורוליג

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2017/2016 | דרושפאקה | 20 | 17 | 21.9 | 0.649 | 0.000 | 0.643 | 6.7 | 0.4 | 0.2 | 0.8 | 9.0 |
|
| **קריירה** |  | 20 | 17 | 21.9 | 0.649 | 0.000 | 0.643 | 6.7 | 0.4 | 0.2 | 0.8 | 9.0 |

### בעונה הסדירה של ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2017/2018 | קליבלנד | 32 | 2 | 6.7 | **0.731** | 0.000 | 0.724 | 1.9 | 0.2 | 0.1 | **0.4** | 3.7 |
| 2018/2019 | קליבלנד | **59** | **25** | **18.3** | 0.553 | 0.000 | 0.705 | **5.4** | **0.9** | 0.2 | **0.4** | **7.8** |
| 2019/2020 | קליבלנד | 22 | 0 | 10.0 | 0.569 | 0.000 | **0.737** | 3.0 | 0.3 | **0.3** | 0.2 | 4.4 |
| **קריירה** |  | 113 | 27 | 13.4 | 0.581 | 0.000 | 0.711 | 3.9 | 0.6 | 0.2 | 0.4 | 6.0 |

### בפלייאוף ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2018 | קליבלנד | 8 | 0 | 2.9 | 0.500 | 0.000 | 0.500 | 0.8 | 0.1 | 0.0 | 0.1 | 1.6 |
| **קריירה** |  | 8 | 0 | 2.9 | 0.500 | 0.000 | 0.500 | 0.8 | 0.1 | 0.0 | 0.1 | 1.6 |

קישורים חיצוניים
----------------

ויקישיתוף מדיה וקבצים בנושא **אנטה ז'יז'יץ'** בוויקישיתוף
* אנטה ז'יז'יץ', ברשת החברתית אקס (טוויטר)
* פרופיל, באתר Basketball-Reference
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר היורוליג
* אנטה ז'יז'יץ', באתר הליגה האדריאטית
* יהונתן אליהו‏, אנטה וירוס: אנטה ז'יז'יץ', הסנטר הגדול הבא של הכדורסל הקרואטי, באתר וואלה!‏, 08 בדצמבר 2016

הערות שוליים
------------

1. ↑  2015/16 Top Prospect: Ante Žižić, אתר הליגה האדריאטית, 9 במרץ 2016
2. ↑  אור שקדי‏, אנטה ז'יז'יץ' חתם במכבי תל אביב: "גאה ומאושר להצטרף למשפחה", באתר וואלה!‏, 25 באוגוסט 2020
3. ↑  עמרי מנהיים, ‏האגרוף, הדמעות וההרדמה: דרמת אנטה ז'יז'יץ', באתר ערוץ הספורט, 10 במאי 2022
4. ↑  אבן: "ז'יז'יץ'? רק חשבנו שאלוהים ישמור עליו", באתר Maccabi Tel Aviv Basketball Club
5. ↑  משה ברדה, ‏ז'יז'יץ' שוחרר מביה"ח: מרגיש טוב, נתראה בקרוב, באתר ONE‏, 10 במאי 2022
6. ↑  אנטה ז'יז'יץ', באתר האליפות
7. ↑  אנטה ז'יז'יץ', באתר האליפות